Yanks kry vakansiedag om vrymaking van slawe te gedenk | Netwerk24
18 Junie 2021 05:16
Pres. Joe Biden en Kamala Harris, sy vise-president, het Donderdagmiddag (Amerikaanse tyd) 'n wetsontwerp onderteken om 19 Junie 'n federale vakansiedag te maak ter herdenking van die einde van die slawerny van swart Amerikaners.
Die wetsontwerp, wat Woensdag deur die Amerikaanse Huis van Verteenwoordigers aangeneem is ná 'n eenparige stemming in die Senaat, dui op 'n spesifieke dag in 1865 toe 'n weermaggeneraal van die Unie 'n groep slawe in Texas meegedeel het dat hulle twee jaar vantevore tydens die Amerikaanse burgeroorlog begenadig is deur pres. Abraham Lincoln se proklamasie van bevryding.
Die wet kom 'n jaar ná die skokkende dood van George Floyd, 'n swart Amerikaner, deur 'n polisiebeampte van Minneapolis wat tot wêreldwye betogings teen rassisme en polisiewreedheid gelei het.
"Dit is belangrik om emansipasie te herdenk en gewone Amerikaners aan te moedig om met die geskiedenis van slawerny rekening te hou, maar daar is altyd 'n gevaar met hierdie soort dinge dat dit performatief kan wees," het Matthew Delmont, 'n professor in geskiedenis aan Dartmouth College, wat spesialiseer in die geskiedenis en burgerregte van swart Amerikaners, gesê.
Volgens Delmont sal die nuwe federale vakansiedag 'n mislukking wees as dit slegs herdenk word sonder om mense aan te spoor om ander brandende kwessies soos polisiewreedheid, stemreg en die gaping in welvaart onder verskillende rasgroepe daadwerklik aan te spreek.
Die nuwe vakansiedag in die VSA sal die 11de federaal erkende vakansiedag wees, en sluit aan by 'n lys wat Kersfees, Oujaarsdag, Dankseggings- en Onafhanklikheidsdag insluit asook dae waartydens presidente en die burgerregte-leier Martin Luther King jr., geëer word.